钦定古今图书集成/明伦汇编/官常典/第794卷 > 赵元
## 钦定古今图书集成/明伦汇编/官常典/第794卷 > 赵元

按《金史》本传：“元字善长，涿州范阳人。辽天庆八年登
进士第，仕至尚书金部员外郎。辽亡，郭药师为宋守
燕，以元掌机宜文字。王师取燕，药师降，枢密使刘彦
宗辟元为本院令史。天会间，同知蓟州事。有贼杀人
横道，官吏圜视莫知所为，路人耕夫聚观甚众，元指
田中释耒而来者曰：‘此贼也’。叱左右缚之，遂伏。僚吏”
问其故，元曰：“偶得于眉睫间耳。”其后，朝廷立《磨勘格》，
凡尝仕宣和者，皆除名籍，元在磨勘中。齐国废，置行
台省于汴，选名士十馀人备官属，元在选中，授行兵
部郎中。行台徙大名，再徙祁州。及宗弼再取河南，元
皆摄户部事，赋调兵食取办。天眷三年，为行台右司
员外郎。囚有杀人当死者，行台欲宥之，元不从，反复
数四，势不可夺，乃仰天叹曰：“如杀人者可宥，死者复
何辜，奈何欲徼己福而乱天下法乎！”行台竟不能夺。
改左司员外郎，摄吏部事。在行台凡十年，吏事明敏，
宗弼深知之。行台或有事上相府，宗弼必问“曾经、赵
元未也。”其见重如此。为同佥汴京留守事，改同知大名尹，用廉迁河北西路转运使，历彰德、武胜等军节
度使，以老致仕，卒于家。